|  |
| --- |
|  |
| **GULBENES NOVADA PAŠVALDĪBA** |
| Reģ.Nr.90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob.26595362, e-pasts; dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2024.gada 27.decembrī** | **Nr. GND/2024/801** |
|  | **(protokols Nr.22; 51.p.)** |

**Par projekta “Sociālo mājokļu atjaunošana Gulbenes novadā” finansējuma nodrošināšanu**

Gulbenes novada pašvaldība (turpmāk – Pašvaldība) 2024.gada 4.martā iesniedza Kohēzijas politikas fondu vadības informācijas sistēmā Eiropas Reģionālās attīstības fonda projekta iesniegumu Nr. 4.3.1.3/1/24/A/020 “Sociālo mājokļu atjaunošana Gulbenes novadā” (turpmāk – Projekts), kura mērķis ir nodrošināt cilvēka cienīgiem dzīves apstākļiem atbilstoša mājokļa pieejamību sociāli un ekonomiski mazaizsargātām personām un samazināt rindas šādu mājokļu izīrēšanai Gulbenes novadā.

Projekta kopējās plānotās attiecināmās izmaksas atbilstoši Projekta pieteikumam ir 506706,60 EUR (pieci simti seši tūkstoši septiņi simti seši *euro* sešdesmit centi), no tām Eiropas Reģionālās attīstības fonda finansējums ir 73,39% jeb 371875,00 EUR (trīs simti septiņdesmit viens tūkstotis astoņi simti septiņdesmit pieci *euro*) un Pašvaldības līdzfinansējums ir 26,61% jeb 134831,60 EUR (viens simts trīsdesmit četri tūkstoši astoņi simti trīsdesmit viens *euro* sešdesmit centi). Uzsākot Projekta realizāciju, Pašvaldība ir izsludinājusi projektā īstenošanai nepieciešamos iepirkumus. Izsludinātā iepirkuma Nr. GNP 2024/44/ERAF “Sociālo mājokļu atjaunošana Gulbenes novadā” rezultātā būvdarbu izmaksas pārsniedz Projekta plānotās būvdarbu izmaksas.

Ņemot vērā augstāk minēto, Projekta aktualizētās attiecināmās izmaksas ir 541462,98 EUR (pieci simti četrdesmit viens tūkstotis četri simti sešdesmit divi *euro* deviņdesmit astoņi centi), no tām Eiropas Reģionālās attīstības fonda finansējums ir 68,68% jeb 371875,00 EUR (trīs simti septiņdesmit viens tūkstotis astoņi simti septiņdesmit pieci *euro*) un Pašvaldības līdzfinansējums ir 31,32% jeb 169587,98 EUR (viens simts sešdesmit deviņi tūkstoši pieci simti astoņdesmit septiņi *euro* deviņdesmit astoņi centi).

Pamatojoties uz Pašvaldību likuma 10. panta pirmās daļas 21.punktu, kas nosaka, ka dome ir tiesīga izlemt ikvienu pašvaldības kompetences jautājumu un tikai domes kompetencē ir pieņemt lēmumus citos ārējos normatīvajos aktos paredzētajos gadījumos, Ministru kabineta 2023.gada 19.septembra noteikumiem Nr. 538 “Eiropas Savienības kohēzijas politikas programmas 2021.–2027. gadam 4.3.1. specifiskā atbalsta mērķa “Veicināt sociāli atstumto kopienu, mājsaimniecību ar zemiem ienākumiem un nelabvēlīgā situācijā esošo grupu, tostarp cilvēku ar īpašām vajadzībām sociāli ekonomisko integrāciju, īstenojot integrētas darbības, tostarp nodrošinot mājokli un sociālos pakalpojumus” 4.3.1.3.pasākuma “Sociālo mājokļu atjaunošana vai jaunu sociālo mājokļu būvniecība” īstenošanas noteikumi” un Gulbenes novada pašvaldības domes Finanšu komitejas ieteikumu atklāti, balsojot: ar 14 balsīm "Par" (Ainārs Brezinskis, Aivars Circens, Anatolijs Savickis, Andis Caunītis, Atis Jencītis, Guna Pūcīte, Guna Švika, Gunārs Babris, Gunārs Ciglis, Intars Liepiņš, Ivars Kupčs, Lāsma Gabdulļina, Mudīte Motivāne, Normunds Mazūrs), "Pret" – nav, "Atturas" – nav, "Nepiedalās" – nav, Gulbenes novada pašvaldības dome NOLEMJ:

1. ATBALSTĪT Gulbenes novada pašvaldības projekta “Sociālo mājokļu atjaunošana Gulbenes novadā” īstenošanu Eiropas Savienības kohēzijas politikas programmas 2021.–2027. gadam 4.3.1.3.pasākuma ietvaros un līdzfinansējuma nodrošināšanu 169587,98 EUR (viens simts sešdesmit deviņi tūkstoši pieci simti astoņdesmit septiņi *euro* deviņdesmit astoņi centi) apmērā.
2. NOTEIKT par projekta “Sociālo mājokļu atjaunošana Gulbenes novadā” ieviešanu atbildīgo personu Gulbenes novada Centrālās pārvaldes Attīstības un iepirkumu nodaļas vadītāju.
3. UZDOT lēmuma izpildes kontroli veikt Gulbenes novada pašvaldības izpilddirektorei.
4. ATZĪT par spēku zaudējušu Gulbenes novada pašvaldības domes 2024.gada 29.februāra sēdē pieņemto lēmumu Nr. GND/2024/84 “Par projekta “Sociālo mājokļu atjaunošana Gulbenes novadā” pieteikuma iesniegšanu un projekta finansējuma nodrošināšanu” (protokols Nr.6; 34.p.)

Gulbenes novada pašvaldības domes priekšsēdētājs A.Caunītis